ཞིང་ལས་ལག་རྩལ་འཕེལ་རྒྱས་སུ་གཏོང་བའི་ཆེད་ཉིད་བརྩི་སྲུང་དང་།ཐོན་ལས་ཀྱི་དགོས་མཁོ་དངོས་བསྐོང་བའི་རྩ་དོན་ལྟར།ཀྲུང་དབྱང་གི་ཡིག་ཆ་དང་པོའི་ནང་ཞིང་ལས་ལག་རྩལ་གསར་བསྐྲུན་གྱི་གནད་ཆེ་སའི་ལས་འགན་བཞིབཏོན་པ་སྟེ།གཅིག་ནི་ཞིང་ལས་ཀྱི་རྨང་གཞིར་ཞིབ་འཇུག་ཤུགས་སྣོན་བྱས་ནས།གནད་ཆེ་སའི་རིགས་པའི་གཞུང་ལུགས་དང་བྱེད་ཐབས་སྐོར་ཞིག་ཐག་གཅོད་བྱེད་དགོས།རང་རྒྱལ་གྱི་ཞིང་ལས་རྨང་གཞི་ཞིབ་འཇུག་གི་སྟོབས་ཤུགས་ཞན་ཞིང་།ད་རུང་སྔར་བཞིན་གཞན་གྱི་རྗེས་དེད་ནས་ལད་ཟློས་བྱེད་པའི་དུས་རིམ་དུ་གནས་ཡོད་པས།ཞིང་ལས་ཀྱི་རང་ཚུགས་གསར་བསྐྲུན་བྱེད་ནུས་རྒྱུན་མཐུད་སྒོས་མཐོར་འདེགས་གཏོང་བའི་རྒྱང་རིང་གི་དགོས་མཁོ་སྐོང་དཀའ།ངེས་པར་དུ་སྔར་ལས་ལྷག་པའི་སྒོ་ནས་རྒྱབ་སྐྱོར་བྱེད་ཤུགས་ཇེ་ཆེར་བཏང་ནས།གསར་བསྐྲུན་ཐོག་མ་བྱེད་པའི་རིགས་གཞུང་གྲུབ་འབྲས་སྐོར་ཞིག་བརྩོན་ལེན་བྱེད་དགོས།གཉིས་ནི་མདུན་གྲས་ལག་རྩལ་ཞིབ་འཇུག་ཐད་ནས་རྒྱུད་འབྲེལ་འབྲས་དང་།འབུ་གནོད་འགོག་ཐུབ་པའི་མ་མོག་སོགས་ཁྱབ་ཁོངས་ནི་རྒྱལ་སྤྱིའི་མདུན་གྲལ་དུ་བུད་ཡོད་མོད།འོན་ཀྱང་སྤྱིར་ནས་ཞིང་ལས་མཐོ་གསར་ལག་རྩལ་ནི་གདོང་ལེན་རྒྱལ་ཁབ་བར་དང་ཁྱད་པར་སྔར་བཞིན་ཧ་ཅང་ཆེ།ཞིང་ལས་མདུན་གྲལ་ལག་རྩལ་ཞིབ་འཇུག་སྤེལ་བའི་གོམ་སྟབས་ཇེ་མགྱོགས་སུ་གཏོང་བ་དེ་ངེས་པར་དུ་ཞིང་ལས་ཚན་རྩལ་གསར་སྐྲུན་གྱི་འཐབ་ཇུས་ལས་འགན་གལ་ཆེན་དུ་རྩིས་ནས་འཛིན་དགོས།དེང་རབས་ཞིང་ལས་ཐོན་ལས་ལག་རྩལ་ཚད་རིམ་ཇེ་མཐོར་གཏོང་བར་སྐུལ་འདེད་དང་།ཞིང་ལས་ཀྱི་འགྲན་རྩོད་བྱེད་ནུས་ཇེ་ཆེར་གཏོང་དགོས།གསུམ་ནས་སྟོབས་ཤུགས་ཆེན་པོས་ཞིང་ལས་ལག་རྩལ་གྱི་དཀའ་གནད་ཐག་བཅད་དེ།དངོས་སྤྱོད་ལག་རྩལ་གྲུབ་འབྲས་གལ་ཆེན་སྐོར་ཞིག་བརྩོན་ལེན་བྱེད་དགོས།བཞི་ནས་སྟོབས་ཤུགས་ཆེན་པོས་སོན་བཟང་ལས་རིགས་ཀྱི་གསར་བསྐྲུན་བྱ་བ་ལེགས་འཛིན་བྱེད་དགོས།